A touz cels qui verront et orront ces presentes lettres, je Jehans sires de Chastelnuef
en Auxois, chevaliers fais savoir que je de mon bon gré saichanz et porveuz veul et outres
a mon ame mon seignour Robert seignour de Beleux que il totes foiz que li plaira vende
et alienoit et puisse vendre et aliener a quelque persone que il voudra totes les choses
ci desoz escriptes, c’est asavoir doux cenz journaux de boix a perche que il tient de
moi en fyé sanz moi apeler et sanz mon congié, et tele vendue cum il en fera et a cui qu’il
la face je loux veul et conforme et quite le dit fyé et le droit que je hai es
dites choses pour raison de fyé sanz aucun reclain a faire de moi ou de mes hoirs ou
dit fyé ou es dites choses pour raison dou dit fyé, et promet pour mon sairemant que je n’irai
ne consentira que autres veignes contre ceste quitance ne contre la tenour de ces lettres
Et quant a ceu je abrenonce a tote haide de tot droit et tote costume et a toz privileges
et a totes raisons et au droit qui dit que generaux renonciacions ne vaut. Ou tesmoig
de la quel chose je hai mis mon seaul en presentes lettres. Ceu fu fait en l’an de
grace mil doux cenz quatrevinz et nuef, ou moix de joign.


